પણ મને ઇશ્વર ગમે છે કારણ કે એની ડીઝાઇનમાં અદભુત સુંદરતાઓ છુપાયેલી હોય છે. તમે વાસ્તવિકતાના ે છે એક સ્તર ઓળંગો અને તમારી સમક્ષ એક નવા વિશ્વનું પોત ખુલે છે, ગુલાબની પાંખડીઓ ખુલે તેમ, વરસાદની સાંગિતિક સવારીની સાથે ખુલી જતી પવન-પાલવ સંકોરતી દિશાઓની દિવ્ય આંખોની જેમ. ભાદરવાના વરસાદમાં ઓગળતા તડકાને માણવો એક અનોખો આનંદ છે. આમાંથી જ મનમાં ઉગે છે નવરાત્રીની નવપલ્લવિત શ્રધ્ધા ડાળ. આ ડાળ પર જ બેઠો છે પે’લો શ્રાધ્ધસંતૃપ્ત કાગડો. ભુલાયેલ ’કાગવાસ’ના શબ્દો સુંઘતો કાગડો.ચતુર આંખોથી સમય સંહારતો કાગડો. આ પંદર દિવસનું શ્રાધ્ધપર્વ ભુતકાળની ડાળ પર બેસવાનું કાગપર્વ છે, પૂર્વજોને પોંખવાનું કાળપર્વ છે. એટલે આજે તડકાને ઓલવી નાખીને હું મારામાં જાગ્યો છું.